runetrust/blame-folketinget-dk huggingface dataset:
Charlotte Broman Mølbæk (SF), 2023-05-25:
Nu er der ingen, der bliver tvunget i en musikskole, og det er i øvrigt ret dyrt at gå på musikskole, så deri ligger der også en barriere for rigtig mange børn og unge, som ikke kommer til at få muligheden for at lære et instrument at kende.
Det er en helt anden dagsorden, og den synes vi faktisk er meget, meget vigtig også at adressere.
Men når man snakker med de kvindelige kunstnere og musikere, snakker de jo netop om, at de møder rigtig meget modstand i systemerne i forhold til det mandlige bias, der tit er der.
Og det synes jeg vi skal lytte til i stedet for at stå ovre i hjørnet og sige: Nej, det nægter vi at tro på kan være sådan, det er.
Så derfor mener vi, at det giver god mening, at vi forholder os til, hvem vi hyrer ind, og hvor meget vi hyrer ind, og også at man arbejder aktivt med ligestilling.
Katrine Daugaard (LA), 2023-05-25:
I LA er vi åbne over for, at det lige så godt kan skyldes, at kvinder og mænd vælger forskelligt – det kan vi også se med ingeniører, sygeplejersker eller blikkenslagere.
Kvinder og mænd vælger forskelligt.
Skal de ikke have lov til fortsat at gøre det?
Er det ikke en indgriben i det frie valg netop at bruge penge på bureaukrati og kønsregnskaber i stedet for på kultur?
Charlotte Broman Mølbæk (SF), 2023-05-25:
Nu er det ikke mig eller SF, der har sat et lighedstegn mellem de her opgørelser, og så at det skulle betyde, at flere piger går på musikskolerne.
Der er også en stor ulighed, også bare i forhold til hvem DR hyrer ind.
Det synes vi er problematisk, og derfor synes vi, det giver rigtig god mening, at man begynder at forholde sig til det.
Jeg synes, det er fair at sige: Vores statsstøtte er betinget af, at I også forholder jer til, hvordan det er, I bruger jeres midler.
Det er jo ikke bare sådan et frit marked, når vi snakker statsstøtte.
Det er sådan, at der er et formål med det.
Og det, at man begynder at forholde sig til tallene, samle tal op og begynde at forholde sig til det, betyder også en ændret praksis.
Det kan vi allerede se.
DFI, kan jeg lige melde tilbage, er rigtig, rigtig glade for den model, de i øvrigt selv har valgt.
Katrine Daugaard (LA), 2023-05-25:
SF har jo været med nu her i musikhandleplanen.
Jeg går også ud fra, I var med til at indføre lignende kønsregnskaber, som vi nu fik ind i musikhandleplanen, i forhold til filmstøttefondene og lignende.
Kunne ordføreren forklare mig, hvordan det hjælper med til, at piger i musikskolen får lyst til at blive i musik – eller i film eller teater, eller hvad de nu går til i deres fritid?
Var de penge ikke bedre brugt på alt det, ordføreren jo lige har nævnt der ikke er fokus på?
Nu bliver de brugt på bureaukrati og regneark i stedet for kultur.
Mogens Jensen (S), 2023-05-25:
Også tak herfra til ordføreren for et, synes jeg, stærkt engagement på området og for et altid godt samarbejde.
Jeg sad lige og regnede på, at der er 14 kunstnere, der her i år har fået den livslange ydelse.
Den er på 166.000 kr., og der bliver i øvrigt modregnet, allerede når man har en indkomst på 200.000 kr., og det slutter, hvis man har en på 400.000 kr.
Men det er altså 2,3 mio. kr. ud af 800 mio. kr. om året, man kan spare der.
Så hvor skal pengene findes?
Er det på tilskuddene til egnsteatrene rundtomkring i landet, museerne, den regionale filmstøtte eller landsdelsorkestrene?
Det kunne selvfølgelig være fint at høre bare nogle eksempler.
Søren Espersen (DD), 2023-05-25:
Men hvor skulle der så ellers spares?
Det er det, man må gøre op.
Altså, det er da ikke lykken at spare de penge væk, som vi i øvrigt godt kan finde på Kulturministeriets meget, meget store budget, som er på 12-13 mia. kr.
Når vi fremsætter nogle forslag, er vi hele tiden optaget af at finde finansiering til dem også.
Og så bare i forhold til spørgsmålet vil jeg sige: Der kunne vi også spare.
Andre steder har vi fundet andre sparemuligheder.
Charlotte Broman Mølbæk (SF), 2023-05-25:
Der er ingen tvivl om, at Aarhus Teater godt kan stå uden lige præcis det her projekt.
De kan sagtens sælge deres billetter, køre deres store produktioner osv.
Men så kommer vi til at miste lige præcis de projekter, der hiver børn og unge ind i de stærke professionelle teatre, eller eventuelt de samarbejder, de har lokalt med Scenekunstskolen, der også findes lokalt i Aarhus.
Aqua har muligvis også – det har jeg faktisk ikke dykket nok ned i – en lang række projekter rettet mod unge og mod undervisningsforløb osv.
Det er bare for at sige, at min pointe er, at hvis vi fjerner statsstøtten, vil det her ikke være rentabelt, og så falder hele den der markedsteori fuldstændig sammen, fordi kulturen ikke kan stå af sig selv, i hvert fald ikke, hvis vi vil sikre, at børn og unge netop får adgang til og mulighed for at komme ind i kunstens og kulturens verden.
For det er der bare ikke særlig mange penge i.
Katrine Daugaard (LA), 2023-05-25:
Nej, jeg tror egentlig, at ordføreren komplet har misforstået det, jeg sagde.
Det er dem, vi ønsker skal modtage støtte.
Charlotte Broman Mølbæk (SF), 2023-05-25:
Tak for det, og tak for en fin tale.
Jeg kender godt det der med, at man har meget på hjerte, om end vi nok ser noget forskelligt på kulturpolitikken.
Men der er trods alt nogle ting, hvor vi har et fælles fokus, kan jeg konkludere, bl.a. på børn og unge, og hvordan de bør have ret til netop at udleve og opleve kunsten og kulturen.
Lad mig komme med et eksempel, et rigtig godt eksempel fra Aarhus Teater, der har et virkelig godt projekt, der hedder »Ej blot til lyst«, rettet mod børn og unge, med teaterkunst og scenekunst, og hvor man også uddanner lærerne.
Det ville man jo så nedlægge, fordi det ville være noget af det, der ikke er rentabelt.
Det ville jo ikke være noget, man tjener penge på.
Kan ordføreren se, at der er en problematik i, at man fjerner statsstøtten, tager den helt væk og bare siger, at så må man tjene på det, der kan tjenes penge på?
Det er dem, der har flest penge; det er jo ikke børnene eller de sociale projekter, man tjener penge på.
Katrine Daugaard (LA), 2023-05-25:
Jeg synes, at Rindal har sagt mange spændende ting, men jeg er ikke hundrede procent rindalist.
Og går man ind og læser Liberal Alliances kulturpolitik, afspejler den bestemt heller ikke hundrede procent rindalisme.
Så vi er for at støtte talenter og dem, der virkelig kan noget helt særligt og ikke kan leve af det på kommercielle markedsvilkår.
Jan E. Jørgensen (V), 2023-05-25:
Når jeg spørger, er det, fordi Liberal Alliances forrige kulturordfører, nemlig hr. Henrik Dahl, har erklæret sig som hundrede procent rindalist.
Og når man er hundrede procent rindalist, mener man jo, at i hvert fald billedkunsten ikke skal have en krone i støtte.
Dem, der ikke kan sælge deres malerier på gallerierne osv., må klare sig selv.
Så jeg skal bare høre, om det er rindalismen, der har sejret i Liberal Alliance, eller om det er et mere nuanceret syn.
Katrine Daugaard (LA), 2023-05-25:
Det er jo lige præcis den del, der så skal have støtte.
Charlotte Broman Mølbæk (SF), 2023-05-25:
Ja, det er der ingen tvivl om.
Når man kommer ud og snakker med de mange forskellige kulturaktører, er der jo i virkeligheden rigtig mange af dem, der har masser af idéer og brænder for at gøre noget ekstra for børn og unge og for dem, der er socialt udsatte, altså dem, de ikke lige når.
Så for at det her skal kunne bære, bliver vi også bare nødt til at sikre, at der er en eller anden form for grundlæggende bæredygtig økonomi, så de kan udøve det.
Og jeg synes, vi skal arbejde med, at vi kan belønne dem mere for lige præcis det arbejde.
Jan E. Jørgensen (V), 2023-05-25:
Tak, og tak for talen.
Der er meget, som jeg er enig i, og det er ikke så underligt, for vi kommer begge to fra liberale partier.
Ordføreren, fru Katrine Daugaard, siger bl.a., at kan man klare sig på markedsvilkår, skal man ikke have støtte.
Og det er jo et udgangspunkt, som vi er enige i.
Men hvad så med dem, der ikke kan klare sig på markedsvilkår – altså den kunst og kultur, som ikke klarer sig og kun vil kunne stå på benene, hvis den får noget offentlig støtte?
Hvad skal der ske med den del af kunst- og kulturlivet?
Søren Espersen (DD), 2023-05-25:
Jamen jeg håber ikke, det lyder, som om vi er hovedstadsmodstandere.
Vi er meget stolte over kongens København, og vi vil utrolig gerne have, at den også fremstår som en meget, meget stor og væsentlig kunstnerisk by for de folk, der kommer på besøg.
Der ligger slet ikke det i det.
Det er ikke et udtryk for hovedstadshad – det ville jeg ikke bryde mig om, så stolt jeg er over København.
Jakob Engel-Schmidt (M), 2023-05-25:
Altså, jeg har netop optaget en video i forbindelse med offentliggørelsen af redegørelsen, hvor jeg nævner musikere og festivaler; og dykker man ned i referencerne til redegørelsen, henviser vi også til Danmarks Statistik og nationalregnskab, hvor netop alle de enkelte dele af kulturlivets bidrag jo er indregnet og lagt sammen i forhold til den totale produktion.
Man kan altid gøre det bedre, og det kan vi også med redegørelsen; men jeg vil nu stadig væk huske at sige tak til de meget hårdtarbejdende mennesker i Kulturministeriet, mine kollegaer, der virkelig har slidt og slæbt for at få en skabelon på plads, og til de mange interessenter, der har bidraget til det store arbejde, der er lagt for dagen.
Det er også sådan, jeg opfatter ordførerens input, så tak for dem.
Lean Milo (M), 2023-05-25:
Pointen er jo, at når vi er hinandens forudsætninger, lader vi os mange gange inspirere af hinanden.
Hvis man kigger på hovedstaden, er vi måske mindre gode til at skabe et foreningsliv, hvor man kan sige, at omegnskommunerne jo er stærke med hensyn til foreningslivet.
Søren Espersen (DD), 2023-05-25:
Det, det drejer sig om, er, at der rundtomkring i hovedstadsområdet bliver givet betydelig flere midler, end der f.eks. bliver i de jyske kommuner, eller hvor det nu er.
Det er det, der er vores pointe.
Lean Milo (M), 2023-05-25:
Først og fremmest tak for en rigtig god tale, og ikke mindst tak for de gode personlige drøftelser i den korte tid, jeg har været her på tinge.
Jeg lytter mig til, at ordføreren mener, at bredden og eliten i idrættens verden er hinandens forudsætninger.
Men jeg lytter mig også til, at vores hovedstad bliver trykket lidt, fordi vores omegnskommuner så skal have nogle fordele.
Kunne man ikke fra ordførerens side se – og jeg håber ikke, at det er der, besparelserne eventuelt skulle ligge – at hovedstaden og vores omegnskommuner er hinandens forudsætninger, når det kommer til kunst?
Søren Espersen (DD), 2023-05-25:
Jamen altså, den livslange ydelse er selvfølgelig et sted, hvor man kunne starte med det, men der kunne også være andre ting i det store budget, hvor vi kunne finde finansiering til det.
Nu kom vi ikke så vidt, men vi er parate til selv at finde finansieringen til de ting, som vi foreslår at give penge til, og hvor vi i øvrigt skal spare.
Det er vi meget optaget af foregår på den rigtige måde.
Mogens Jensen (S), 2023-05-25:
Hørte jeg ordføreren sige, at de her områder, jeg nævnte, kunne man godt eventuelt spare på eller spare væk?
Jeg synes selvfølgelig, at det også kunne være interessant at høre, om Danmarksdemokraterne vil lægge konkrete forslag frem til, hvordan de 800 mio. kr. kan findes, så befolkningen og kulturlivet kan se, hvordan de 800 mio. kr. bliver sparet på kulturlivet?
Som hr. Jan E. Jørgensen også nævnte i sin tale, skulle man måske også kigge på, at det ikke kun er priser på adgang osv., der betyder noget for folk, men at bygningerne og det, at man føler sig velkommen, også har en stor betydning.
Jan E. Jørgensen (V), 2023-05-25:
Det korte svar er ja.
Altså, det er ikke kun kulturpas, det er også mere.
Og med hensyn til analysen af en museumsreform er jeg fuldstændig enig med Radikale Venstre.
Hvis museumsreformen bliver en øvelse, der alene går ud på at tage nogle penge fra Arken og Louisiana og føre dem til Trapholt og Kunsten, så bliver det ingen succes – så bliver det en fiasko.
Altså de, der får penge, vil sige, at det da også var på høje tid, og så vil vi ikke høre ret meget mere fra dem.
Og de, der får taget penge, vil arrangere fakkeltog til Christiansborg og sidde og græde nede på Slotspladsen i ugevis; og det ønsker vi jo ikke for nogen.
Så hvis ikke der kommer flere penge med en museumsreform eller på anden måde muligheder for, at museerne kan skaffe større finansiering – for det behøver ikke kun at være staten, og som redegørelsen viser, er der meget stor forskel på, hvor meget kommunerne prioriterer det her område – så bliver museumsreformen en fiasko.
Så det er en rigtig analyse, som vi deler.
Zenia Stampe (RV), 2023-05-25:
Og tak for at tilkendegive fra Venstres side – eller gentage – at man ønsker at tilføre kulturlivet flere penge, ikke færre.
Det har jeg også hørt kulturministeren sige, altså at der er et ønske om investeringer i kultur, men jeg hører også ofte det ønske koblet til kulturpasset.
Det er ikke, fordi jeg har noget imod det kulturpas, men er det sådan, at de penge, som regeringen agter at sende i retning af kulturen, er øremærket kulturpasset, eller kan vi f.eks. også forvente, at der ryger nogle flere penge ind i arbejdet med en museumsreform?
For jeg er da personligt bange for, at hvis vi skal lave en ny fordelingsnøgle, så kan det være nogle af de museer i hr. Jan E. Jørgensens eget valgdistrikt, der kommer til at betale en ret stor regning for, at vi ser en større lighed.
Så kan vi også se – hvad kan man sige – et boost på andre kulturområder end på det her med kulturpas til udsatte unge?
Jan E. Jørgensen (V), 2023-05-25:
Altså, åbenhed, offentlighed og oplysning er ikke uliberalt, overhovedet.
Det kan anbefales.
Jeg tror, at det er meget godt med noget synlighed, men jeg er fuldstændig enig i, at kvoter er for fisk og ikke noget som helst andet.
Der er jeg meget på Lars von Triers hold, men jeg tror ikke, at jeg må citere fra Folketingets talerstol, hvad han sagde.
Men åbenhed om, hvordan fordelingen er, synes vi er ganske udmærket.
Katrine Daugaard (LA), 2023-05-25:
Der findes jo masser af store stjerner: Tessa, MØ, Drew Sycamore, Medina, Tina Dickow, Katinka.
Der er jo masser af beviser på, at kvinder sagtens kan komme til at spille på f.eks. de regionale spillesteder, hvor der nu indføres kønsregnskaber, endda uden evidens for, at forskellene dér skyldes undertrykkelse eller lusk.
Er det liberalt at være med til at indføre sådan noget?
Jan E. Jørgensen (V), 2023-05-25:
Hundrede procent til begge dele
Det frie valg er fuldstændig essentielt, og der er jo ikke nogen, der tvinger nogen til at bruge en form for kultur frem for en anden.
Kunsten skal ikke være politisk.
Det har vi set eksempler på med systemer i totalitære samfund, som har brugt kunsten aktivt for at fremme en bestemt politisk dagsorden; det skal man være meget påpasselig med – også fordi det giver rigtig, rigtig dårlig kunst.
Så det er vi hundrede procent enige i.
At kvalitet skal komme før køn og alt muligt andet, er vi også hundrede procent enige i.
Der har køn vægtet højere end kvalitet.
Lad mig bevise min påstand: Efter at man i symfoniorkestrene begyndte at holde optagelsesprøver bag en skærm, så man ikke kunne se, hvem der sad på den anden side af skærmen, steg antallet af kvinder, der blev optaget i symfoniorkestrene, markant.
Det var en øjenåbner for mig selv.
Så når vi har fokus på det, handler det netop om at sikre, at nogen ikke på grund af deres køn bliver holdt tilbage.
Katrine Daugaard (LA), 2023-05-25:
I Liberal Alliance synes vi jo, at det er liberalt at have friheden til at vælge frit og at sørge for, at vi i Danmark har lige muligheder.
Vi mener også, at det liberale synspunkt inden for kultur er, at kvalitet, kvalifikationer og talent skal komme før f.eks. køn.
Er ordføreren enig i det?
Jan E. Jørgensen (V), 2023-05-25:
Tak for det.
Nu må man sige, at 25 år er gået, og det er måske i virkeligheden meget godt, for der har været en udvikling på de 25 år, og derfor er det rigtig godt, at vi nu har fået et overblik.
Men redegørelsen er jo ikke bare statistik; hr. Søren Søndergaard har fuldstændig ret i, at der også ligger et grundsyn på, hvordan vi forholder os til kultur, og det grundsyn deler vi ethundrede procent i Venstre.
Det er helt sikkert et trickspørgsmål; vi har engang sagt noget andet end et eller andet, der står på side 14.
Det er regeringens redegørelse, og dermed er det selvfølgelig også Venstres redegørelse.
Og når vi siger, at vi skal bruge statslige midler på kultur, og også flere, er det ikke kun flere statslige midler, vi skal bruge; vi skal også finde metoder til, hvordan vi kan få private til at bruge flere penge, og hvordan vi kan få virksomheder, fonde, kommuner osv. til at bruge flere penge.
Hvor ville det være fantastisk, hvis vi eksempelvis med en museumsreform kunne lave en model, der indebar, at de museer, der var gode til at skaffe ekstern finansiering, også skulle have statslig finansiering.
For hvis ikke andre gider støtte museet, hvorfor skulle vi så?
Eksempelvis var også det kulturgavekort, der var mulighed for at give skattefrit under corona, en fremragende idé, og det er i øvrigt også godt for miljøet, at man ikke nødvendigvis bruger pengene på en vase, der er produceret i Fjernøsten.
Søren Søndergaard (EL), 2023-05-25:
Det synes jeg er en vigtig melding, og den er jeg glad for, for det betyder også, at man vil være med til at kradse de penge, der skal bruges til kunst og kultur, ind.
Det kan være gennem skatter eller afgifter, eller hvad det nu kan være, men det er klart, at man ikke kan udbetale nogen penge, man ikke har.
Men det spørgsmål, jeg har til ordføreren, handler om redegørelsen her.
I redegørelsen er der jo mange problemstillinger opstillet og også mange vurderinger osv.
, og derfor vil jeg høre, om Venstre føler sig hjemme i den her redegørelse.
Er det så at sige Venstres redegørelse?
Føler man, at det afspejler de synspunkter, som Venstre har på det kulturpolitiske område?
Jan E. Jørgensen (V), 2023-05-25:
Bare lige for historieskrivningens skyld vil jeg påpege, at omprioriteringsbidraget betød, at alle skulle betale 2 pct., der så blev lagt ind i en pulje, som så blev fordelt til områder, hvor der var et særligt behov, eksempelvis kræftbehandling.
Så det var ikke sådan, at alle skulle spare 2 pct.
De 2 pct. blev bagefter brugt der, hvor der var et stort behov.
Så kan det da ærgre mig, at man ikke også så, at der var et stort behov på kulturområdet.
Vi har i Venstre lagt os på en linje, der handler om, at vi skal bruge flere og ikke færre penge på kultur.
Det har vi foreslået, da vi sad i opposition, i forbindelse med de seneste finanslove, og det er også det, vi arbejder for nu, hvor vi er kommet i regering – og det lykkes.
Charlotte Broman Mølbæk (SF), 2023-05-25:
Mange tak for det svar.
Jeg ser frem til et fortsat samarbejde omkring det her.
Et andet spørgsmål, som heller ikke skal gå denne ordførers næse forbi, handler jo om det 2-procentsomprioriteringsbidrag, som Venstre pålagde kulturens verden, og som i virkeligheden har udhulet kulturen og gjort det rigtig svært at leve op til alle de ting, som de skal, og lave den udvikling.
Jan E. Jørgensen (V), 2023-05-25:
Der findes ikke noget menneske i Danmark, der er mere interesseret i e-sport end hr. Stén Knuth, og jeg kan garantere for, at hr. Stén Knuths ånd stadig svæver over vandene i Venstres gruppeværelse, og vi har alle forstået vigtigheden af e-sport.
Det har vi med garanti.
Noget af det, som er en udfordring, er jo at få e-sporten ind i foreningsrammer, sådan at det ikke kun bliver det kommercielle, men at vi også får foreningsgjort e-sporten og giver de muligheder.
Der er jo et setup for, hvordan vi dyrker al mulig andet sport i foreningsregi, og der halter e-sporten lidt bagefter.
Men med hensyn til den der sådan lidt gammeldags holdning om, at e-sport bare handler om nogle, der sidder og spiller på en computer og bare skal ud og få noget frisk luft i stedet for, er virkeligheden langt mere kompliceret.
Der er jo kæmpestore stævner, hvor tusindvis af tilskuere sidder og går mindst lige så meget op i det som til en fodboldkamp.
Så e-sport er kommet for at blive – ingen tvivl om det.
Charlotte Broman Mølbæk (SF), 2023-05-25:
Tak for det, og tak for en fin tale.
Den kan jo også klare sig selv, kan mange sige, idet den er kommerciel.
Men hvad med alle de mange hundredtusinder børn og unge, som bare spiller og er overladt til sig selv?
Der forholder vi os ikke rigtig til, hvordan vi gør det her på en ordentlig måde.
Vi forholder os heller ikke til, hvordan vi laver en ligakvalificering osv.
Det handler i virkeligheden også om at give en anerkendelse til nogle af de stærke e-sportsudøvere, vi faktisk har i Danmark.
Vi har faktisk været ret banebrydende, i forhold til hvordan vi skaber nogle sunde måder at være i e-sporten på.
Så mit spørgsmål til ordføreren er: Kan det fine samarbejde mellem SF og Venstre køre videre, og er Venstre fortsat interesseret i at styrke lige præcis e-sporten og også sikre, at der faktisk er nogle støttekroner til det?
Søren Søndergaard (EL), 2023-05-25:
Vi vil også gå ind i en fordomsfri drøftelse af, hvordan vi kan skaffe de penge, der er nødvendige, for at man kan understøtte kunst og kultur.
Det er ikke sådan, at vi har ét sted, hvor det skal ske, men det ser vi frem til at drøfte, også med Venstre.
Men i forhold til det andet spørgsmål vil jeg sige, at jeg ikke kommer med et eller andet på side 14 eller på side 17 og holder Venstre op på det, men det er mere den generelle indfaldsvinkel, for der er jo en generel indfaldsvinkel i det her.
Og det, jeg forstår ordføreren siger, er, at det også er Venstres indfaldsvinkel, der er afspejlet i den her redegørelse, og det er jeg glad for.
Katrine Daugaard (LA), 2023-05-25:
Jeg ved ikke, hvorfor ordføreren har bidt sig fast i, at et eller andet teatertilbud til børn lige præcis er det, som LA skulle mene skulle være det, der kunne klare sig uden støtte.
Det har jeg aldrig sagt.
Jeg kender ikke tilbuddet.
Der er masser af gode, spændende tilbud for børn og unge, som det er vigtigt at støtte.
Men der er også masser af dygtige forfattere, dygtige musikere, dygtige skuespillere, der tjener masser af penge, både i ind- og udland, og som ikke behøver støtte eller livslang støtte, som der f.eks. blev sat fokus på fra Danmarksdemokraternes side.
Det er den type kunstnere, som LA ikke mener skal have del i støttemidler.
Charlotte Broman Mølbæk (SF), 2023-05-25:
Tak for det, og tak for en rigtig fin tale.
I redegørelsen er der desværre et alt for lille fokus på børn og unge og kulturens betydning og alle de aktiviteter, der kommer heraf.
Det hørte jeg også ordføreren nævne i sin tale.
Men jeg kunne godt tænke mig at høre, om Moderaterne kunne være klar til at gå endnu længere end blot status quo, men også sige: Lad os investere endnu mere i at sikre, at kultur og de forskellige kunstfag også er noget, som alle børn i Danmark får muligheden for, eksempelvis ved at få det ind i folkeskolen, måske på bekostning af nogle matematiktimer, tysktimer eller dansktimer.
Ville Moderaterne være klar til at lave sådan en slags prioritering?
Jeg synes sådan set, at hr. Mogens Jensen havde nogle rigtig fine forslag, vi kunne starte med at tage fat i helt konkret og komme i gang med nu, også i forhold til arbejdspladserne.
Det synes jeg giver rigtig god mening.
Jeg synes også, vi kunne overveje, om vi med den statsstøttestruktur, vi har, skulle prøve at levere nogle midler, der retter sig direkte mod det her.
Eller finder vi ud af det, når de laver nogle af deres projekter?
Om det er museer eller et teater, eller hvor søren det end er, måler vi så på, hvad det er for en effekt, det har, og bruger vi så det?
Det gør vi jo ikke i dag, og det er et stort ønske for os, at vi begynder at bruge nogle af de erfaringer, vi har, med de projekter, vi tidligere har leveret på.
Og så tror vi i virkeligheden også stærkt på, at hvis vi får alle børn og unge til både at udleve og opleve kunsten og kulturen helt fra tidlig start af, så vil det være så vigtig og naturlig en del for dem, også når de bliver ældre, at det kommer mere af sig selv.